નાયબ મુખ્ય પ્રધાન નીતિનભાઇ પટેલે જાહેરાત કરતાં જણાવ્યું હતું કે, મુખ્ય પ્રધાન વિજયભાઇ રૂપાણીના અધ્યક્ષસ્થાને મળેલી સમીક્ષા બેઠકમાં પ્રર્વતમાન પરિસ્થિતિની સમીક્ષા કરી આ ખેડૂતલક્ષી નિર્ણય લીધો છે. સુઝલામ સુફલામ યોજના અંતર્ગત 11 પાઇપલાઇન મારફતે ઉત્તર ગુજરાતના સાબરકાંઠા, અરવલ્લી, ગાંધીનગર, મહેસાણા, પાટણ અને બનાસકાંઠામાં આવેલા લગભગ 400 તળાવો સુઝલામ સુફલામ નહેર અને ધરોઇ સિંચાઇ યોજનાના પિયત વિસ્તારમાં ક્રમશ: નર્મદાનું પાણી અપાશે. જેનાથી 40 હજાર એકર જેટલા વિસ્તારને સિંચાઇનો લાભ મળશે. આ ઉપરાંત ફતેવાડી અને કારીકટ વિસ્તારમાં નર્મદાનાં પાણી આપી ઊભા પાકને બચાવવાનો નિર્ણય કરતા અમદાવાદ જિલ્લા દસક્રોઇ, ધોળકા, સાણંદ અને બાવળા તાલુકામાં આશરે 62 હજાર એકર વિસ્તારને લાભ મળશે.